《蟠螭山石壁斗入湖中》
清代·沈钦韩

云根插湖中，高浪怒不受。阳侯施斧凿，浑沌判牝牡。

飞沫高溅面，暗流深注臼。舒啸据厜㕒，披襟豁尘垢。

水天目击穷，烟墨山积厚。石气砭禅心，花跗粲佛口。

阴崖拂丛篁，纤飙醒宿酒。涓涓乳泉滴，岌骸卧羊走。

更期风雨中，掀舞听鲸吼。

作者简介：（1775—1832）江苏吴县人，字文起，号小宛。嘉庆十二年举人。后授宁国训导。夏夜苦读，置双脚于瓮以避蚊。通经史，好为骈文而不甚工，长训诂考證，以《两汉书疏證》最为精博。又有《左传补注》、《三国志补注》、《水经注疏證》、《王荆公诗补注》、《幼学堂集》等。